钦定古今图书集成/理学汇编/学行典/第084卷 > 朱子大全集 > 《答林伯和》
## 钦定古今图书集成/理学汇编/学行典/第084卷 > 朱子大全集 > 《答林伯和》

示喻。前此盖尝博求师友，而至今未能有得，足见求
道恳切之意。以熹观之，此殆师友之闲所以相告者，
未必尽循圣门学者入德之序，使贤者未有亲切用
力之处而然耳。大抵圣人之教，博之以文，然后约之
以礼，而《大学》之道以明明德为先，新民为后。近世语
道者务为高妙直截，既无博文之功，而所以约之者，
又非有《复礼》之实；其用功于记诵文词之习者，则又
未尝反求诸身，而嚣然遽以判断古今，高谈治体自任，是皆使人迷于入德之序，而陷于空虚博杂之中。
其资质敦笃，悫实可以为善，而智识或不逮人者，往
往尤被其害。此不可不察也。为老兄今日之计，莫若
且以持敬为先，加以讲学省察之助。盖人心之病，不
放纵即昏惰，如贤者必无放纵之患，但恐不免有昏
惰处。若日用之闲，务以整齐严肃自持，常加警策，即
不至昏惰矣。讲学莫先于《语》《孟》，而读《论》《孟》者又须逐
章熟读，切己深思，不通，然后考诸先儒之说以发明
之。如二程先生说得亲切处，直须看得烂熟，与经文
一般，成诵在心，乃可加省察之功。盖与讲学互相发
明，但日用应接，思虑隐微之闲，每每加察其善端之
发，慊于吾心而合于圣贤之言，则勉励而力行之；其
邪志之萌，愧于吾心而戾于圣贤之训，则果决而速
去之。大抵见善必为，闻恶必去，不使有顷刻悠悠意
态，则为学之本立矣。异时渐有馀力，然后以次渐读
诸书，旁通当世之务，盖亦未晚。今不须预为过计之
忧，以失先后之序也。若不务此，而但欲为“依本分”无
过恶人，则不惟无以自进于日新，正恐无本可据，亦
未必果能“依本分、无过恶”也。无由面谕，姑此布万一，
幸试留意焉。